山廈村張氏宗祠

山廈村張氏宗祠，又叫華封堂，喺香港新界元朗區屏山山廈村，喺嘉慶20年起，係村民聚會同祭祖嘅地方，1999年被評為法定古蹟。

史
山廈村嘅開村始祖係張直臣，早喺明朝因為經營鹽業，由東莞簧村搬去新安橫洲，喺清朝順治年期間搬去山廈村現址。康熙元年清廷嚴厲執行遷界令，張氏族人被迫搬走。康熙8年復界之後，部分族人未有回流返嚟，導致分居各地。時到今日，山廈村仍然係張氏嘅單姓村落。

張氏宗祠由該族第22代嘅張炳南、張志廣、張耀晃同張瑞一喺嘉慶20年起。1930至50年代宗祠曾經做過鄉村小學，畀村中嘅子弟讀書，而女仔就只可以喺晚間時分入祠裏面上學。1958年當族人喺欖口村附近起咗華封小學之後，祠裏面前廳嘅左邊廂房就由校長室改成村公所，用咗長達10年，而家就用嚟貯物，左邊側走廊曾經用嚟做廚房。

建築
張氏宗祠係傳統2進一院3開間式青磚嘅建築，門額金字「張氏宗祠」，大門外掛咗南海陳景舒寫嘅「華民愛國體 封爵振家聲」嘅對聯。廂房喺天井兩邊，後進明間放置咗歷代祖先木主嘅神龕，頂層供奉唐朝丞相張九齡嘅靈位，山廈村同廣東東莞張氏族人大多數供奉張九齡為祖先；兩邊偏廳分別掛咗咸豐11年「旨賞換花翎」同辛酉科「武魁」牌匾。

香港政府喺1998年中至1999年尾由建築署同古物古蹟辦事處負責監督張氏宗祠復修嘅工程，慶祝重修完成嘅開光典禮喺1999年12月19號舉行。

香港歷史文物：元朗山廈村張氏宗祠
 古物古蹟辦事處：元朗山廈村張氏宗祠

屏山 (香港)
香港宗祠
香港中式建築
香港法定古蹟